ประกาศกรมธุรกิจพลังงาน เรื่อง กำหนดเงื่อนไขในการจำหน่ายก๊าซปิโตรเลียมเหลวไปนอกราชอาณาจักร พ.ศ. 2551

ประกาศกรมธุรกิจพลังงาน
ประกาศกรมธุรกิจพลังงาน
เรื่อง
กำหนดเงื่อนไขในการจำหน่ายก๊าซปิโตรเลียมเหลวไปนอกราชอาณาจักร
พ.ศ. ๒๕๕๑
 

โดยที่ปัจจุบันความต้องการใช้ก๊าซปิโตรเลียมเหลวในประเทศเพิ่มขึ้นอย่างต่อเนื่อง
จนทำให้ปริมาณการผลิตมีไม่เพียงพอต่อความต้องการใช้ในประเทศ ในขณะที่ราคาขายปลีกในประเทศต่ำกว่าราคาตลาดโลกมาก
อันเป็นเหตุจูงใจให้มีการจำหน่ายออกไปนอกราชอาณาจักร
ซึ่งจะส่งผลกระทบต่อภาวะการขาดแคลนภายในประเทศ ฉะนั้น
เพื่อป้องกันการขาดแคลนน้ำมันเชื้อเพลิงชนิดก๊าซปิโตรเลียมเหลว
อาศัยอำนาจตามความในมาตรา ๒๔ แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓
อธิบดีกรมธุรกิจพลังงานจึงออกประกาศไว้ ดังนี้

ข้อ
๑ ประกาศนี้เรียกว่า ประกาศกรมธุรกิจพลังงาน
เรื่อง กำหนดเงื่อนไขในการจำหน่ายก๊าซปิโตรเลียมเหลวไปนอกราชอาณาจักร พ.ศ. ๒๕๕๑

ข้อ
๒[๑]
ประกาศนี้ให้ใช้บังคับตั้งแต่บัดนี้เป็นต้นไป

ข้อ
๓ ผู้ที่จะจำหน่ายน้ำมันเชื้อเพลิงชนิดก๊าซปิโตรเลียมเหลว
หรือก๊าซปิโตรเลียมเหลวซึ่งได้บรรจุในถังก๊าซหุงต้มออกไปนอกราชอาณาจักร
ต้องเป็นผู้ค้าน้ำมันตามมาตรา ๗ แห่งพระราชบัญญัติการค้าน้ำมันเชื้อเพลิง พ.ศ.
๒๕๔๓ ซึ่งอยู่ในบัญชีรายชื่อที่กรมธุรกิจพลังงานกระทรวงพลังงาน
แจ้งให้กรมศุลกากรทราบ

ข้อ
๔ ผู้ค้าน้ำมันตามมาตรา ๗
แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓
ที่จะจำหน่ายก๊าซปิโตรเลียมเหลวซึ่งได้บรรจุในถังก๊าซหุงต้มออกไปนอกราชอาณาจักร
ต้องเป็นเจ้าของเครื่องหมายการค้าที่ได้ประทับอยู่ที่ถังก๊าซหุงต้มนั้น

ข้อ
๕
การจำหน่ายก๊าซปิโตรเลียมเหลวไปนอกราชอาณาจักรผู้ค้าน้ำมันต้องขอหนังสือรับรองจากอธิบดีกรมธุรกิจพลังงาน
เพื่อไปแสดงต่อเจ้าพนักงานศุลกากรในการตรวจปล่อยสินค้าทุกครั้ง
ก่อนส่งออกไปนอกราชอาณาจักร

ข้อ
๖ การส่งออกก๊าซปิโตรเลียมเหลวตามข้อ
๓ ให้ส่งออกได้เฉพาะท่าที่หรือด่านศุลกากรซึ่งส่งของออกได้ทุกประเภทตามที่กำหนดในกฎหมายว่าด้วยศุลกากร
ในกรณีที่เป็นการส่งออกโดยผ่านเขตแดนทางบก ให้ส่งออกได้เฉพาะที่เป็นจุดผ่านแดนถาวร
เท่านั้น

ข้อ
๗
อธิบดีอาจผ่อนผันการปฏิบัติตามประกาศได้ ในกรณีที่มีเหตุผลอันสมควร


ประกาศ ณ วันที่ ๑๐
มีนาคม พ.ศ. ๒๕๕๑
เมตตา บันเทิงสุข
อธิบดีกรมธุรกิจพลังงาน




























วัชศักดิ์/ผู้จัดทำ
๑๗ มีนาคม ๒๕๕๑




[๑]
ราชกิจจานุเบกษา เล่ม ๑๒๕/ตอนพิเศษ ๕๔ ง/หน้า ๔/๑๔ มีนาคม ๒๕๕๑